《和周伯温参政九日南园宴集诗二首 其一》
元代·成廷圭

步履巉岩若跨鳌，望中诗兴与秋高。西山拄笏东山屐，右手持杯左手螯。

返照入湖明塔影，断云将雨过林皋。松间饮散归来晚，金粉霏霏湿锦袍。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。